Vier aangekeer oor renosterstroperyFoto: SAPD Vier verdagtes is gister en vandag deur die renoster-projekspan en die Nelspruit-honde-eenheid in Mpumalanga en KwaZulu-Natal in hegtenis geneem. “Die lede het ŉ voertuig, wat in Hluhluwe opgemerk is, waargeneem. Terwyl die voertuig op pad was na Nelspruit, is lede van die honde-eenheid ontbied en ŉ hoëspoedjaagtog het gevolg,” het lt.kol. Katlego Mogale, woordvoerder van die polisie, gesê. “Twee verdagtes is in hegtenis geneem en ŉ renosterhoring is gevind toe die voertuig deursoek is.” Ondersoekbeamptes het tydens verdere ondersoek ŉ klopjag uitgevoer op ŉ huis in Ntambanana. “Beamptes het tydens die soektog beslag gelê op twee jaggewere, waarvan die reeksnommers afgevyl is, asook ŉ mes en patrone. Nog twee verdagtes is in hegtenis geneem, waarvan een reeds voorlopig verbind word met nóg ŉ saak van renosterstropery,” het Mogale bygevoeg. “Die verdagtes sal binnekort in die hof verskyn.”